**Εντάξεις Έργων για το «Σχέδιο Κρατικών Χορηγιών των Υπηρεσιών Κοινωνικής Ευημερίας για τη δημιουργία νέων ή την επέκταση υφιστάμενων δομών κοινωνικής φροντίδας στα πλαίσια του Σχεδίου Ανάκαμψης και Ανθεκτικότητας 2021 – 2026»**

Στα πλαίσια του νέου «Σχεδίου Κρατικών Χορηγιών των Υπηρεσιών Κοινωνικής Ευημερίας για τη δημιουργία νέων ή την επέκταση υφιστάμενων δομών κοινωνικής φροντίδας στα πλαίσια του Σχεδίου Ανάκαμψης και Ανθεκτικότητας 2021 – 2026», υπογράφτηκαν στις 20 Μαρτίου 2024, οι πρώτες Συμφωνίες Δημόσιας Χρηματοδότησης μεταξύ των Υπηρεσιών Κοινωνικής Ευημερίας του Υφυπουργείου Κοινωνικής Πρόνοιας και δύο (2) Δικαιούχων που υπέβαλαν Αίτηση κατά τον 1ο κύκλο υποβολής προτάσεων.

Τα εν λόγω δυο (2) Έργα εντάσσονται σε περιοχές που διαπιστωμένα έχουν εντοπισθεί πρόσθετες ανάγκες παιδικής φροντίδας και πιο ειδικά:

(α) το πρώτο Έργο, του Συμβουλίου Κοινοτικού Εθελοντισμού Δερύνειας, αφορά την επέκταση και αναβάθμιση υφιστάμενης δομής με τη δημιουργία 40 επιπρόσθετων θέσεων εξυπηρέτησης παιδιών ηλικίας 2-3 (16 παιδιά) και 3-4 χρονών (24 παιδιά), με συνολικό επιλέξιμο προϋπολογισμό ύψους €465.655,33 (συμπ. ΦΠΑ).

(β) το δεύτερο Έργο, του Συμβουλίου Κοινοτικού Εθελοντισμού Γεροσκήπου, αφορά την επέκταση υφιστάμενης δομής με τη δημιουργία 22 επιπρόσθετων θέσεων εξυπηρέτησης παιδιών ηλικίας 0-2 (6 βρέφη) και 2-3 χρονών (16 παιδιά) με συνολικό επιλέξιμο προϋπολογισμό ύψους €343.178,14 (συμπ. ΦΠΑ).

Η δημόσια κρατική χορηγία και για τα δυο Έργα, ανέρχεται στην κάλυψη του 100% των δαπανών τους (κατασκευαστικές δαπάνες και δαπάνες εξοπλισμού).

Τα δυο Έργα αναμένεται να συμβάλλουν στην επίτευξη του ενδιάμεσου χρονικού και ποσοτικού στόχου/ορόσημου της Επένδυσης 2 του ΣΑΑ για τη δημιουργία τουλάχιστον 11 νέων ή αναβάθμιση/επέκταση υφιστάμενων Πολυδύναμων Κέντρων για Παιδιά, καθώς και Κέντρων Φροντίδας Παιδιών μέχρι τις 31.12.2024 και με τελικό συνολικό στόχο τη δημιουργία/αναβάθμιση 30 Έργων μέχρι τις 30.06.2026.

Περαιτέρω, σημειώνεται ότι τα υπό αναφορά Έργα εμπίπτουν στην Επένδυση 2 για τη *«Δημιουργία Πολυδύναμων Κέντρων για τα Παιδιά και Κέντρων Φροντίδας Παιδιών» (C5.2I2)* του Σχεδίου Ανάκαμψης και Ανθεκτικότητας και ευθυγραμμίζονται με τους στόχους της, για τηνενίσχυση της διαθεσιμότητας ποιοτικών υποδομών φροντίδας και κοινωνικής ανάπτυξης παιδιών και κατ’ επέκταση την αύξηση της συμμετοχής στην αγορά εργασίας ατόμων που έχουν τη φροντίδα παιδιών, κυρίως γυναικών, συμβάλλοντας στην ισότητα των φύλων και στις ίσες ευκαιρίες για όλους.

Αποτελούν επίσης, έμπρακτο παράδειγμα της ενδυνάμωσης της συνεργασίας που υπάρχει μεταξύ κράτους, τοπικών αρχών και μη κυβερνητικών οργανώσεων για την παροχή ποιοτικών προγραμμάτων κοινωνικής φροντίδας, οι οποίες εμπλουτίζουν και ενισχύουν το κοινωνικό κράτος για να μπορεί να ανταποκρίνεται στοχευμένα, άμεσα και ολιστικά στις κοινωνικές ανάγκες που υπάρχουν σε τοπικό επίπεδο και είναι άρρηκτα συνυφασμένα με το Έργο για την «Αναδιάρθρωση των Υπηρεσιών Κοινωνικής Ευημερίας».

26 Απριλίου 2024

Υπηρεσίες Κοινωνικής Ευημερίας

Υφυπουργείο Κοινωνικής Πρόνοιας